SET พรุ่งนี้ฟื้นต่อ ลุ้นผ่านแนวต้านสำคัญ 1,345 จุด
บล.ไทยพาณิชย์มองตลาดพรุ่งนี้ (4 ธ.ค.) มีโอกาสรีบาวด์ขึ้นต่อ โดยมีแนวต้านที่ 1,345 จุด หากผ่านได้จะเป็นสัญญาณที่ดี แต่หากไม่ผ่านมีโอกาสที่ไหลลงไปแถวแนวรับ 1,310-1,300 จุด
3 ธ.ค. 2558

นายเอกภาวิน สุนทราภิชาติ ผู้จัดการฝ่ายกลยุทธ์การลงทุน บล.ไทยพาณิชย์ เปิดเผยถึงตลาดหุ้นไทยวันนี้ (3 ธ.ค.) ขาดปัจจัยหนุน แต่ดัชนียังรีบาวด์ได้บ้าง จากแรงซื้อหุ้นตัวหลักๆ ด้านตลาดหุ้นภูมิภาควันนี้เคลื่อนไหวทั้งในแดนบวกและลบ โดยต่างรอดูการประชุมธนาคารกลางยุโรป (ECB) ในวันนี้ หากมีการเพิ่มวงเงิน QE และมีการลดอัตราดอกเบี้ยไปด้วยก็จะทำให้ตลาดฯรีบาวด์ได้ในวันพรุ่งนี้
อย่างไรก็ตาม ตลาดฯยังเฝ้าติดตามการประชุมโอเปค ตัวเลขการจ้างงานของสหรัฐฯ และตัวเลขการว่างงานของสหรัฐฯในวันศุกร์นี้ หากออกมาดีจะยิ่งเป็นตัวสนับสนุนให้ธนาคารกลางสหรัฐ (FED) ปรับขึ้นอัตราดอกเบี้ยในเดือน ธ.ค.นี้
แนวโน้มการลงทุนในวันพรุ่งนี้ (4 ธ.ค.) ตลาดมีโอกาสที่จะรีบาวด์ขึ้นได้ต่อ โดยมีแนวต้านที่ 1,345 จุด หากผ่านได้ก็จะเป็นสัญญาณที่ดี แต่หากไม่ผ่านก็มีโอกาสที่ไหลลงไปแถวแนวรับ 1,310-1,300 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
CPALL ปิดที่  44.25 บาท ลดลง 2.50 บาท
TKN ปิดที่ 5.75 บาท เพิ่มขึ้น 1.75 บาท
JAS ปิดที่ 4.80 บาท เพิ่มขึ้น 0.38 บาท
ADVANC ปิดที่ 206.00 บาท เพิ่มขึ้น 4.00 บาท
SCC ปิดที่ 450.00 บาท เพิ่มขึ้น 8.00 บาท
 
ที่มา: สำนักข่าวอินโฟเควสท์